Knud Erik Hansen (SF), 2001-05-10:
Dette forslag rammer selvfølgelig ind i mange hensyn, også hensyn, der er modstridende.
Det er også derfor, forslaget kommer.
Der foreligger to principper: et princip, som siger, at kommunerne skal klare opgaven, og at alle skal være med.
Det synes vi er et rigtig godt princip.
Et andet princip siger, at der skal tages nogle helt grundlæggende hensyn til de behov, som flygtninge har, og når de to principper kolliderer, kommer der et problem.
Derfor er dette forslag ikke et forslag om, at én kommune lige pludselig skal tage det hele, men at vi skal tage problemerne op til meget nøje overvejelse, når disse hensyn kolliderer.
Med de beskrivelser, vi har fået af nogle tilfælde, er det vores opfattelse, at der sker en prioritering, hvor de helt almindelige grundlæggende hensyn, man burde tage til flygtninge, ikke bliver taget.
Det er almindelige menneskelige hensyn, som jeg tror vi alle sammen er enige om, så det virker helt urimeligt, og det er det, vi godt vil have blødt op.
Det er ikke rigtigt, at vores forslag vil ødelægge integrationen, tværtimod.
Når der sker en fejlagtig placering i forhold til de hensyn, jeg nævnte, medfører det netop en dårlig integration.
Hvis flygtningene ikke får den hjælp fra familie og bekendte, som de godt vil have, og som de har brug for, medfører det en dårlig integration, og det gør det også, hvis de ikke kan bruge deres baggrund og uddannelse på det sted, hvor de bliver placeret.
Det er dét, der er brug for at få rettet op på, og det er også derfor, der er brug for at rette op på klageadgangen, så vi kan få fjernet de tilfælde, hvor der sker fejl.
Fru Birthe Rønn Hornbech siger, at det er et dårligt forslag, fordi der også er danskere, der er klemt.
Der er også danskere, der er klemt, og vi synes også, at de danskere skulle have nogle muligheder for at blive placeret bedre.
Vi synes, det er usselt, som man gør det i øjeblikket, hvor stort set kun 10-20 pct. af de folk, der har brug for kommunens hjælp, kan blive placeret i de almene bebyggelser, fordi man bygger for få almene boliger.
Men vil Venstre gøre noget ved det?
Det har jeg ikke set noget om, så jeg synes, det er en ynkelig forestilling at komme her og sige, at Venstre godt vil hjælpe de danskere, der også er klemt.
Vi skal hjælpe de flygtninge, der kommer i klemme i systemet, men for søren da også de danskere, der kommer i klemme i systemet, fordi der ikke bygges nok alment boligbyggeri.
Men det har jeg ikke set noget om fra Venstres side.
Jeg forstår godt de danskere, der synes, det er urimeligt, at der er flygtninge, der kommer foran dem, når de selv har et helt rimeligt og legitimt behov.
Men det problem skal vi ikke løse ved ikke at vise menneskelige hensyn over for flygtninge, men ved at sørge for, at der bliver bygget noget mere.
At vi skal tage færre flygtninge ind er jo Dansk Folkepartis normale mantra og løsningen på det hele, men det kan vi diskutere i en anden sammenhæng.
Det, vi er ude for her, er en situation, hvor de mennesker nu engang her, og vi skal tage hensyn til dem, og her synes jeg godt, at også Dansk Folkeparti kunne vise nogle menneskelige hensyn.
Hvorfor er det kun danskere, der skal tages hensyn til?
Asylansøgere og flygtninge er også mennesker, der har følelser og har brug for et liv, når de er her, og vi synes, der skal tages hensyn til begge parter og ikke kun til danskerne.
Så er der det mere principielle, som fru Elisabeth Arnold var inde på: skal vi bevare den fordeling, som vi har i dag, eller vi skal udelukkende lade det være et frit valg?
Men når vi har fremsat forslaget, skyldes det, at hvis vi har det system, er det utrolig vigtigt, at vi også håndterer og administrerer det på en sådan måde, at de almindelige menneskelige hensyn, som UNHCR og andre siger, vi skal tage, også bliver taget. Vi har kunnet se, at det ikke sker i praksis, og det er baggrunden for vores forslag.
Danmark er blevet kritiseret af de komiteer, der har set på Danmarks praksis, for de har klart og tydeligt sagt: O.k., systemet kan godt være i orden, men det er meget afhængigt af, hvorledes det gennemføres i praksis.
Rapporterne har klart vist, at der er problemer i praksis, og det er baggrunden for, at vi har fremsat vores forslag, hvor vi siger, at der er brug for, at der bliver foretaget en prioritering - ikke at man nødvendigvis skal lave hele systemet om, men at der foretages en klar prioritering, så de menneskelige hensyn, der er nævnt, også bliver fulgt og ikke bliver undermineret, fordi man ikke kan opfylde kvoterne.